РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/173-22

24. новембар 2022. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 23. НОВЕМБРА 2022. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милица Обрадовић, Ивана Поповић, Милија Милетић, Драган Јовановић, Момир Стојилковић, Дејан Булатовић, Зоран Сандић, др Ненад С. Митровић, Дејан Игњатовић, Милован Јаковљевић.

Седници су присуствовали заменици чланова Одбора: Жомбор Ујвари (заменик Арпада Фремонда) и Момчило Вуксановић (заменик Јелисавете Вељковић).

Седници нису присуствовали чланови Одбора Дијана Радовић и Мирослав Алексић, као ни њихови заменици.

Седници је присуствовао заменик члана Одбора Бранко Вукајловић.

Седници је присуствовала и народна посланица др Јелена Калајџић, која није члан Одбора.

Седници су присуствовали представници Министарства пољопривреде, шумарства и водопривреде: Вељко Одаловић, државни секретар, Ненад Катанић, помоћник министра.

Седници је присуствовао представник Привредне коморе Србије: Александар Богуновић, секретар удружења за биљну производњу и прехрамбену индустрију.

Седници су присуствовали представници Министарства унутрашње и спољне трговине: Томислав Момировић, министар, Марко Обрадовић, посебни саветник, Марко Лазаревић, саветник министра, Жељко Ракић, помоћник министра, Никола Ђурица, сарадник у сектору за унутрашњу трговину.

Пре утврђивања дневног реда, његову допуну предложио је Милован Јаковљевић са тачком Надлежност Одбора над радом Министарства за бригу о селу. Одбор већином гласова (7 за, 2 против, 1 уздржан, 4 није гласало) није прихватио овај предлог за допуну дневног реда.

Такође, допуну дневног реда предложио је и Дејан Булатовић са тачком Достављање Одбору Информације Републичке дирекције за робне резерве везано за снабдевеност тржишта пољопривредним производима и прехрамбеним намирницама. Одбор већином гласова (6 за, 1 против, 1 уздржан, 6 није гласало) није прихватио овај предлог за допуну дневног реда.

Одбор је једногласно (14 за) усвојио следећи:

Д н е в н и р е д

1. Снабдевеност тржишта пољопривредним производима и прехрамбеним намирницама.

Прва тачка дневног реда - Снабдевеност тржишта пољопривредним производима и прехрамбеним намирницама

На почетку седнице, Томислав Момировић, министар унутрашње и спољне трговине је изјавио да ће Влада Србије и у наредном периоду уредбама ограничавати цене појединих артикала и да је циљ доношења таквих уредби да се обезбеде добра снабдевеност тржишта и приступачне цене. Министар је подсетио да је Влада Србије у претходном периоду због ситуације на светском тржишту била принуђена да под контролом држи цене енергената и неких пољопривредних производа. По његовим речима цене најважнијих артикала у нашим продавницама су најниже у региону и Европи и трудићемо се да тако и остане. Министар је истакао да се Влада Србије изборила да гориво за пољопривреднике буде по цени од 179 динара за литар, односно да буде јефтиније него за остале потрошаче. Такође, навео је да су наши најважнији спољнотрговински партнери Европска унија са којом остварујемо око 60% спољнотрговинске размене, затим земље ЦЕФТА споразума са око 20%, али да важно место имају и наши традиционални партнери, као што је Египат са којим имамо размену од 100 милиона евра, а постоји потенцијал да се она вишеструко увећа. Србија има веома развијену индустрију хране и то се показало као јак ослонац наше државе и у корона кризи и сада у најновијим околностима када имамо рат на истоку Европе. Навео је да ће се на челу Министарства посебно трудити да ојача тржишну инспекцију и да она више ради тако да помаже онима које контролише а не да их првенствено кажњава.

Вељко Одаловић, државни секретар у Министарству пољопривреде, шумарства и водопривреде је рекао да је ребалансом буџета обезбеђен новац да се неизмирене обавезе према пољопривредницима измире и да се сада ради на томе. Навео је и да је наша спољнотрговинска размена пољопривредних производа у првих девет месеци ове године била 5, 6 милијарди евра, при чему је вредност извоза била 3,5 милијарди евра, а увоза 2,1 милијарду евра.

У дискусији су учествовали народни посланици: Маријан Ристичевић, Милован Јаковљевић, Милија Милетић, Дејан Булатовић, др Ненад С. Митровић, Зоран Сандић, Драган Јовановић, Момчило Вуксановић, Дејан Игњатовић и др Јелена Калајџић.

Након расправе о тачки дневног реда Одбор је једногласно (14 за) донео следећи:

З а к љ у ч а к

Одбор за пољопривреду, шумарство и водопривреду препоручује Влади, надлежним министарствима и органима да се старају о редовном снабдевању тржишта пољопривредним и прехрамбеним производима, водећи рачуна колико год је то могуће да посвете пажњу развоју домаће пољопривредне и прехрамбене индустрије.

Такође, Одбор препоручује да исплата подстицаја буде редовнија и благовремена.

Пошто других питања и предлога није било, седница је закључена у 13,35 часова.

Седница је преношена у live stream-у и тонски снимљена, а видео запис се налази на интернет страници Народне скупштине.

СЕКРЕТАР ПРЕДСЕДНИК

Бранка Златовић Маријан Ристичевић